GiliGold/VAD_KnessetCorpus huggingface dataset:
שלמה מולה: לא יכול להיות שלא תאפשר לנו לדבר גם על הרצון של הממשלה לפטור מחובת הנחה.
זאב אלקין: אנחנו בהחלט נדון על זה.
זאב אלקין: יהיה לנו על זה דיון ארוך ורציני.
אריה ביבי: דיון ארוך, אתה צודק.
אריה ביבי: רציני לא.
זאב אלקין: אני מקווה.
זאב אלקין: זה תלוי בכם.
נחמן שי: כל המלים כובסו כבר.
נחמן שי: גם "ארוך ורציני" כובסו.
זאב אלקין: אני מביא להצבעה את בקשת הממשלה לפטור מחובת הנחה.
שלמה מולה: אפשר הצעה לסדר?
זאב אלקין: לא מדברים באמצע ההצבעה.
רחל אדטו: אין הצבעה.
זאב אלקין: חברת הכנסת אדטו, אני קורא אותך לסדר פעם ראשונה.
רחל אדטו: אל תקרא אותי לסדר.
רחל אדטו: אתה לא יכול.
זאב אלקין: אני קורא אותך לסדר פעם שלישית.
זאב אלקין: בבקשה להוציא את חברת הכנסת אדטו.
רחל אדטו: תסביר למה יש פטור מחובת הנחה לפני שאתה מצביע.
זאב אלקין: כאן ידבר מי שיש לו זכות דיבור.
זאב אלקין: אני מבקש להוציא את חברת הכנסת אדטו.
רחל אדטו: אתה לא תתחיל כך על הבוקר לבזות שוב את הוועדה.
זאב אלקין: את לא תפריעי לניהול הוועדה.
זאב אלקין: אני מבקש מהסדרן.
רחל אדטו: אני יוצאת.
רחל אדטו: אתה תסביר למה יש פטור מחובת הנחה על דבר כל כך מהותי.
שלמה מולה: אדוני היושב-ראש, אפשר לבקש הצעה לסדר?
זאב אלקין: אנחנו באמצע ההצבעה.
זאב אלקין: מי בעד הבקשה של הממשלה לפטור מחובת הנחה?
זאב אלקין: הצבעה בעד – 8 נגד – 6 תודה רבה.
זאב אלקין: עכשיו אנחנו פותחים בדיון לעצם החוק.
זאב אלקין: בבקשה, הצעה לסדר לחבר הכנסת מולה.
שלמה מולה: אדוני היושב-ראש, אני חושב שאתם ממשיכים את הסירחון של אתמול גם עכשיו.
רוברט טיבייב: יש לי עוד חבילה של מסכות.
שלמה מולה: לא יכול להיות שאתה תסתום לנו את הפה ולא תיתן לנו לדבר.
שלמה מולה: רציתי לשאול שאלה את היועצת המשפטית, האם אפשר.
שלמה מולה: אחרי שהצבעת?
שלמה מולה: למה אתה לא מאפשר לנו דיון על הבקשה של הממשלה לפטור מחובת הנחה.
שלמה מולה: אני רוצה לדעת למה היועצת המשפטית מאפשרת ליושב-ראש הוועדה להמשיך את הדיון.
זאב אלקין: חבר הכנסת מולה, ביקשת הצעה לסדר.
שלמה מולה: אני מבקש רביזיה על ההצבעה הקודמת.
שלמה מולה: אני מבקש לדעת האם ליושב-ראש מותר להביא נושא להצבעה בלי לקיים דיון, גם כשהממשלה מבקשת.
זאב אלקין: אני מביא את הרביזיה של חבר הכנסת מולה להצבעה.
זאב אלקין: הצבעה בעד – 6 נגד – 8 נמנעים – אין הרביזיה לא התקבלה.
אריה ביבי: אני מחליף פה מישהו ואני לא מבין.
אריה ביבי: אתה מוכן להסביר לי על מה אנחנו מצביעים?
זאב אלקין: כמו שאמרתי, הממשלה ביקשה פטור מחובת הנחה.
אריה ביבי: מה זה פטור?
זאב אלקין: אני מפנה את אדוני לעיון מפורט בתקנון הכנסת, ואני אחסוך לעצמי דיון כאן בסוגיה מה זה פטור מחובת הנחה.
זאב אלקין: יש לנו הרבה זמן לדיון כאן, אז אתה יכול תוך כדי דיון בחוק גם לעיין בתקנון הכנסת.
אופיר פינס-פז: אפשר לקבל את החומר של הממ"מ?
זאב אלקין: הוא על השולחן.
אופיר פינס-פז: זה כל החומר של הממ"מ?
נחמן שי: זה לא ממ"מ, זה רק מ'.
זאב אלקין: אני מבקש לא לפגוע בכבודו של הממ"מ.
זאב אלקין: הוא מוסד רציני, וזה מה שיש להגיד.
זאב אלקין: אני מציע לאדוני לעיין במה שנכתב, והוא יראה שזה ממצה בדיוק את התמונה.
יואל חסון: אדוני היושב-ראש, זה יותר מעיד עליכם מאשר על הממ"מ.
זאב אלקין: אני לא מכתיב לממ"מ את חוות הדעת שלו, אני לא כותב אותן.
זאב אלקין: אני כחבר כנסת מספר שנים נעזר בחוות הדעת האלה, והן תמיד מקצועיות.
זאב אלקין: הן לא נספרות במספר עמודים, אלא הן נספרות לפי התוכן.
זאב אלקין: אני חושב שהמסמך הזה בהחלט ממצה.
אריה ביבי: אני חבר כנסת חדש, אני מבקש שתסביר לי על מה אני הולך להצביע.
זאב אלקין: אנחנו עכשיו פותחים בדיון.
אריה ביבי: לא ענית לי.
זאב אלקין: אני לא אסביר לאדוני מה זה פטור מחובת הנחה.
זאב אלקין: זו בכל זאת חובתך כחבר כנסת.
נחמן שי: מה בוער לכם?
נחמן שי: מה יהיה אם תנוחו חודשיים?
נחמן שי: תנוחו.
יואל חסון: האם מקובל להגיש פטור מחובת הנחה לפני קריאה שנייה ושלישית?
זאב אלקין: מקובל מאוד.
ארבל אסטרחן: השבוע דנו בכמה הצעות כאלה.
זאב אלקין: אומרת היועצת המשפטית, ובצדק, שרק השבוע דנו בכמה בקשות לחוקים כאלה של קואליציה, של אופוזיציה, של ממשלה, ואישרנו אותן כאן בוועדת הכנסת.
שלמה מולה: יש לי הצעה לסדר, אדוני היושב-ראש.
זאב אלקין: אדוני כבר הציע הצעה לסדר.
שלמה מולה: אי-אפשר לבקש עוד אחת?
זאב אלקין: לפני שניכנס לדיון עצמו, אני מבקש מהיועצת המשפטית של הוועדה להציג את החוק.
זאב אלקין: אני רוצה לעשות שירות לחבר הכנסת ביבי.
זאב אלקין: חבר הכנסת ביבי שאל על מה אנחנו דנים.
אופיר פינס-פז: אתה בינתיים עושה שירות לביבי.
אופיר פינס-פז: לחבר הכנסת ביבי, אני לא בטוח.
זאב אלקין: אני כרגע מעוניין לעשות שירות לחבר הכנסת ביבי.
זאב אלקין: חבר הכנסת ביבי אמר שהוא רוצה לדעת על מה אנחנו דנים.
זאב אלקין: אני מבקש מהיועצת המשפטית לתת לנו הסבר על החוק, זה הפך עכשיו לחוק אחד מחובר, וגם לקרוא את החוק כדי שחבר הכנסת ביבי ידע על מה אנחנו מדברים.
אריה ביבי: בקשר למשפחת ביבי, ה"ביבי" שלי הוא ביבי אמיתי, מלפני למעלה מ-800 שנה.
ארבל אסטרחן: מאחר שזה יהיה חוק אחד, הוא לא ייקרא עוד בשמות שני החוקים שמונחים בפניכם ושעברו קריאה ראשונה, אלא זה יוכן במתכונת של תיקוני חקיקה, כאשר עושים חוק אחד שמתקן שני חוקים.
ארבל אסטרחן: אני מציע שהחוק ייקרא: "חוק התפלגות סיעה (תיקוני חקיקה)".
ארבל אסטרחן: סעיף 1 שלו יתקן את חוק הכנסת, סעיף 2 יתקן את חוק המימון.
אחמד טיבי: משלמים לאלה שמתפלגים?
שלמה מולה: המיצובישי בדרך.
זאב אלקין: נדמה לי שבחדר הזה לא נמצא אף חבר כנסת רלוונטי מסיעת קדימה, אבל בסיעת קדימה יש הרבה חברי כנסת שיוכלו להסביר לך שמשלמים כשמתפלגים.
זאב אלקין: לוקחים מימון מפלגות, ואפילו לא משלמים חובות.
אחמד טיבי: חבר הכנסת חסון, תגובה בבקשה.
אופיר פינס-פז: החוק הזה הוא פעולת תגמול.
רוברט טיבייב: אמרו עוד דבר פשוט, להביא עוד חבילה של מסכות.
נחמן שי: כל הפוסל, במומו פוסל.
שלמה מולה: אדוני היושב-ראש, אתה מתנקם בנו בגלל שפרשת מקדימה.
ארבל אסטרחן: אסביר את הצעות החוק ואת הרקע, מעבר למה שהסביר נציג משרד המשפטים, ואת הרקע של הנושא, במיוחד לחברי הכנסת החדשים יותר שלא מכירים את הדיונים שהיו פה בעבר בנושאים של פרישה והתפלגויות.
ארבל אסטרחן: בשנת 1991 חוקקה הכנסת חוק שהיה מאוד משמעותי בזמנו, ובא להגביל את האפשרות של חברי כנסת לעזוב את סיעתם ולקבל טובות הנאה בתמורה לכך, בעקבות אירועים שונים שהיו בשנת 1990.
ארבל אסטרחן: החוק בזמנו נחקק ביוזמת ועדת החוקה, חוק ומשפט.
ארבל אסטרחן: הצעת החוק נקראה "הצעת חוק למניעת מעילה באמון של נבחרי ציבור".
ארבל אסטרחן: כבר מהשם אפשר ללמוד את הכוונה שלה.
ארבל אסטרחן: דובר אז בחוק רחב מאוד, שבא ליצור הבחנה בין פרישה מסיעה לבין התפלגות.
ארבל אסטרחן: החוק קבע שחבר כנסת שפורש מסיעתו ולא מתפטר מהכנסת מיד – יחולו עליו כמה סנקציות.
ארבל אסטרחן: העיקרית והראשונה היא שאותו חבר כנסת לא יוכל להיבחר לכנסת הבאה ברשימת מועמדים שהגישה מפלגה שהיתה מיוצגת בכנסת היוצאת.
ארבל אסטרחן: בנוסף נקבע שהוא לא יוכל להתמנות באותה כנסת שבה הוא פרש לשר או לסגן שר.
ארבל אסטרחן: נקבע שהוא לא יקבל מימון מפלגות וסיעתו לא תיפגע.
ארבל אסטרחן: זו הפרישה.
ארבל אסטרחן: החוק יצר הבחנה וקבע גם מונח שנקרא התפלגות.
ארבל אסטרחן: התפלגות היא מה שמותר או לא גורר בעקבותיו סנקציות.
ארבל אסטרחן: כלומר, חברי כנסת שמתפלגים – לא חלה עליהם המניעה של מינוי לשר או לסגן שר, של בחירה לכנסת הבאה, הם זכאים למימון מפלגות וכו'.
ארבל אסטרחן: להתפלגות נקבעו תנאים.
ארבל אסטרחן: במקור נקבעו שני תנאים, אחד הוא השליש הידוע.
ארבל אסטרחן: נקבע שברגע שיש קבוצה של שניים לפחות שהם שליש מהסיעה, זו התפלגות שהיא מותרת, אינה פרישה, ולא יחולו הסנקציות.
ארבל אסטרחן: התנאי השני היה, שכאשר יש סיעה בכנסת שמורכבת מלכתחילה מכמה מפלגות, למשל בכנסת הזאת אפשר לתת דוגמה את דגל התורה ויהדות התורה, שהם סיעה אחת.
אחמד טיבי: או רע"מ-תע"ל.
ארבל אסטרחן: סיעה שהוגשה מלכתחילה על-ידי כמה מפלגות, ואותן מפלגות הודיעו מלכתחילה, כשהן הגישו את רשימת המועמדים, שהן רוצות לשמור לעצמן את הזכות להתפלג בעתיד, אותה סיעה תוכל להתפלג.
ארבל אסטרחן: אלה היו שני המקרים היחידים שנקבעו מלכתחילה בחוק.
ארבל אסטרחן: לפני כמה שנים הוסף תנאי שלישי, שקבע שכאשר סיעה של עד שלושה חברים מתמזגת עם סיעה אחרת, יוכל אחד מתוך השלושה להתפלג, למרות שהוא שליש אבל הוא לא לפחות שניים, אם באותו מועד סיעתו מתמזגת עם סיעה אחרת.
ארבל אסטרחן: הרעיון היה לא לכפות על חבר כנסת בסיעה קטנה להתמזג עם סיעה אחרת שהוא לא מעוניין בכך.
ארבל אסטרחן: כך שהיום יש שלושה תנאים להתפלגות.
ארבל אסטרחן: הצעת החוק הזאת באה להוסיף תנאי רביעי ולהגיד: שליש סיעה שהיא מפלגות, אחד מתוך שלושה בסיעה שמתמזגת ושבעה לפחות.
ארבל אסטרחן: כמובן זה רלוונטי לסיעה שבה חברים 22 ומעלה, שאז השליש הוא יותר משבעה.
ארבל אסטרחן: היום יש שתי סיעות כאלה בכנסת, כידוע.
ארבל אסטרחן: זה לעניין התיקון הראשון של חוק הכנסת.
ארבל אסטרחן: אפשר כמובן לומר שיש בו משום הרחבת האפשרויות להתפלג, אפשר אפילו לומר עידוד להתפלג.
ארבל אסטרחן: החוק השני, חוק מימון מפלגות – גם בעניין הזה היו כמה התפתחויות שאזכיר אותן בקצרה.
ארבל אסטרחן: כמו שאמרתי, במקור, כשנחקק החוק ב-1991, נקבע שכאשר חבר כנסת פורש מסיעתו הוא לא יהיה זכאי למימון וסיעתו לא תיפגע, בעוד שכאשר יש התפלגות של סיעה, כגון שליש או מפלגה שמתפלגת לרכיביה, החלקים שיתפלגו יקבלו מימון לפי מספר החברים החדש.
ארבל אסטרחן: כך, כמובן, יש פגיעה בסיעה שממנה התפלגו, אבל החוק התיר את זה.
ארבל אסטרחן: ההתפתחות הבאה בעניין הזה היתה כאשר חבר הכנסת יולי אדלשטיין הציע תיקון לחוק שאושר, והוא בא לקבוע שכאשר אותה התפלגות מותרת, במירכאות, ולא חלות עליה סנקציות, מתרחשת בשנתיים הראשונות, חברי הכנסת שהתפלגו לא יקבלו מימון אף פעם, בכל הקדנציה, לא רק בשנתיים, וסיעתם לא תיפגע.
ארבל אסטרחן: אותו תיקון נעשה בעקבות התפלגות שהיתה בסיעתו של חבר הכנסת אדלשטיין דאז, כשעוד היתה בישראל בעלייה, היתה סיעה של שישה חברי כנסת.
ארבל אסטרחן: זמן קצר אחרי הבחירות שני חברי כנסת התפלגו ובעצם לקחו חלק מהמימון והשאירו את הסיעה עם כל החובות מהבחירות.
ארבל אסטרחן: לכן נקבעה אותה הוראה.
ארבל אסטרחן: הסעיף הזה תוקן פעם נוספת, ושם נקבע שהחלק שהתפלג ישתתף בחובות של הסיעה שממנה הוא התפלג.
ארבל אסטרחן: זה בא כדי למנוע מצב שבו חברי כנסת מתפלגים מהסיעה כדין, לוקחים את המימון, מפחיתים את המימון של הסיעה שממנה הם התפלגו ומשאירים את הסיעה עם כל החובות.
ארבל אסטרחן: התיקון שכרגע מציעה הממשלה בא לשנות את התיקון שהוצע בזמנו על-ידי חבר הכנסת אדלשטיין, שחלק שהתפלג בשנתיים הראשונות לא יהיה זכאי למימון, ולקצר את התקופה הזאת לשישה חודשים.
ארבל אסטרחן: כלומר, אם ההתפלגות המותרת נעשתה בששת החודשים הראשונים לכהונת הכנסת, החלק שהתפלג לא יקבל מימון וסיעתו לא תיפגע.
ארבל אסטרחן: ברגע שאותה התפלגות נעשתה אחרי שישה חודשים מתחילת כהונתה של הכנסת, יחושב המימון מחדש.
ארבל אסטרחן: כמובן, הכול היום כפוף לאותו תיקון מאוחר יותר, שהחלק שהתפלג ישתתף.
נחמן שי: למה הסייג הזה של שישה חודשים?
ארבל אסטרחן: אולי צריך לשאול את הממשלה.
יואל חסון: אז אולי נעשה הפסקה ונשאל את נתניהו?
זאב אלקין: תודה רבה, אדוני, על ההצעה.
זאב אלקין: אני מבין שזו היתה הצעה נוספת לסדר.
זאב אלקין: מייעצים לי שהצעתך זה נושא חדש.
שלמה מולה: אפשר לבקש הצעה לסדר?
זאב אלקין: כבר הצעת הצעה לסדר.
זאב אלקין: ארבל תקרא את הנוסח.
ארבל אסטרחן: אחרי שהסברתי את עיקרי הדברים אני אקרא איך ייראה הנוסח, כפי שהוא מוצע כעת.
ארבל אסטרחן: הצעת החוק תיקרא: הצעת חוק התפלגות סיעה (תיקוני חקיקה), התשס"ט-2009.
ארבל אסטרחן: סעיף 1 יתקן את חוק הכנסת.
ארבל אסטרחן: כרגע זה כתוב באופן זהה לנוסח הכחול שעבר קריאה ראשונה, והוא יאמר שבסעיף 59 במקום פסקה 1, שהיום מדברת על התפלגות של קבוצה של לפחות שלושה שהם לפחות שליש, אך בסיעה שמספר חבריה שישה או פחות תהיה זו התפלגות אם הקבוצה מונה שניים או יותר – זה ניסוח קצת מסורבל.
ארבל אסטרחן: ניסיתי לראות למה הגיעו אליו, וראיתי שבהתחלה רצו לדבר רק על שלושה שהם לפחות שליש, ואחר כך הוסיפו שאם זו סיעה של עד שישה לפחות שניים.
ארבל אסטרחן: לכן זה ניסוח קצת מסורבל.
ארבל אסטרחן: הממשלה מציעה לפשט קצת את הנוסח ולהגיד: בקבוצה של שניים לפחות שהם שליש לפחות, או קבוצה של שבעה חברי כנסת לפחות.
ארבל אסטרחן: סעיף 2, שיתקן את חוק מימון מפלגות, יחליף את המילים "בשנתיים הראשונות" במילים "בששת החודשים הראשונים".
ארבל אסטרחן: כלומר, ההוראות שהמימון יחושב מחדש לא יחולו בששת החודשים הראשונים לאחר תחילת הכנסת, אלא אם, מה שקיים גם היום, ההודעה על ההתפלגות הוגשה על-ידי רוב חברי הסיעה או בהסכמתם.
ארבל אסטרחן: כלומר, חלק שמתפלג, אם הוא הצליח להשיג את הסכמת רוב חברי הסיעה, גם אם לא הרוב מתפלגים, כבר היום יהיה לו מימון.
נחמן שי: לא הבנתי איך שודדים את הקופה.
נחמן שי: מתפלגים וישר מקבלים כסף?
ארבל אסטרחן: אם החלק מתפלג אחרי ששת החודשים או בהסכמה, הוא מקבל מימון נפרד.
ארבל אסטרחן: כאשר סיעות מקבלות מימון נפרד, המימון הוא פר חבר כנסת, יש בסיס חישוב לפי מספר חברי הכנסת.
ארבל אסטרחן: אבל יש רכיב קבוע, פלוס אחד שסיעות מקבלות כל חודש, שזה סכום של 5% מיחידת מימון.
ארבל אסטרחן: זה בערך 60,000 שקלים לחודש.
ארבל אסטרחן: זה רכיב שלא משולם כאשר הסיעה היא אחת, הוא משולם פעם אחת לכל סיעה.
זאב אלקין: למשל, כשסיעת קדימה התפלגה מסיעת הליכוד, היא התחילה לקבל יחידת מימון מיוחדת, בנוסף ליחידת מימון מיוחדת שהיתה לסיעת הליכוד בכנסת ה-16.
יואל חסון: ואז אתה הצטרפת להתפלגות.
יואל חסון: חשוב שההיסטוריה תהיה מדויקת.
אופיר פינס-פז: אין 90 ימים?
ארבל אסטרחן: 90 ימים בוטל, וקדימה לא היה ב-90 יום, קדימה היה בשליש.
זאב אלקין: אם אתה זוכר, היו מאמצים קשים לגייס את השליש הזה.
זאב אלקין: זה היה בדיוק לפי הכלל של השליש.
זאב אלקין: אני עזבתי את קדימה ב-90 יום בלי שום קשר למימון מפלגות.
אילן גילאון: איך זה משפיע על סיעת מרצ?
ארבל אסטרחן: אם שבעה ממרצ יחליטו להתפלג.
זאב אלקין: בזכות התיקון שבזמנו עבר כאן – אגב, מעכשיו לעכשיו – שנקרא תיקון טל, דוד טל, הוכנס שינוי בחוק ההתפלגות – מעכשיו לעכשיו, ורוב בכירי סיעת קדימה הצביעו בעדו – והתיקון הזה אומר שכאשר סיעה בת שלושה חברים מצטרפת לסיעה אחרת, אז מותר אפילו לחבר כנסת בודד להתפלג ולהיות סיעת יחיד.
זאב אלקין: זה המצב של סיעת מרצ.
זאב אלקין: במידה שסיעת מרצ תרצה להצטרף בשנתיים הקרובות מאז הבחירות לסיעה אחרת, החוק הזה משפיע על סיעת מרצ בזה שסיעת יחיד שלא תרצה להצטרף לסיעה אחרת יוכל להתפלג.
רחל אדטו: אילן, תהיה רגוע, נתניהו ישנה את החוק פעם נוספת כדי להתאים אותו אליכם, אם הוא יחליט לפצל אתכם גם כן.
נחמן שי: אני מבקש לדעת את העלויות.
ארבל אסטרחן: היום כל הסיעות מקבלות מימון, כל סיעה לפי מספר חבריה.
ארבל אסטרחן: אני מדברת על מימון שוטף, לא מימון בחירות.
ארבל אסטרחן: לא משולמות 120 יחידות, משולם יותר.
ארבל אסטרחן: הסיבה היא שכל סיעה מקבלת יחידה אחת בסיסית של כ-60,000 שקל בחודש, החישוב הוא 5% מיחידת מימון הבחירות, פלוס אותו סכום כפול מספר החברים.
ארבל אסטרחן: למשל למרצ יש שלושה חברים, היא מקבלת ארבע פעמים.
אופיר פינס-פז: הרציונאל הוא שיש הוצאות קבועות לסיעות, בלי קשר לגודל שלהן.
אופיר פינס-פז: זה נועד לעזור לסיעות הקטנות.
ארבל אסטרחן: סיעה שמורכבת מכמה מפלגות – כבר היום כל מפלגה מקבלת את הפלוס אחד.
ארבל אסטרחן: לכן אם בסיעה כזאת יש התפלגות, זה לא יעלה יותר כסף.
ארבל אסטרחן: העלות הנוספת שתהיה בחוק הזה, אם אכן יהיו בגללו יותר התפלגויות, זה הפלוס אחד לחלק שיתפלג לא מסיעה שמורכבת ממפלגות.
נסים זאב: מה קורה אם יש גירושין פיקטיביים בתוך הסיעה?
נסים זאב: איך מתמודדים עם זה?
שלמה מולה: לרבי קוראים ביבי נתניהו, אז הוא משלם.
נסים זאב: יכול להיות מצב שבסיעת מרצ יהיו שלוש מפלגות.
זאב אלקין: יכול להיות, אבל זה לא קשור לתיקון המוצע.
דב חנין: אני מבקש לשאול שאלת הבהרה.
דב חנין: איך הגיעו למספר הקסם שבע?
דב חנין: יש לי השערה בעניין.
זאב אלקין: יש פה רשימה ארוכה של דוברים.
אופיר פינס-פז: מה שבע?
אופיר פינס-פז: מה כמה?
זאב אלקין: לאחר שהחוק הוקרא והוסבר, אנחנו נעבור לדיון.
אחמד טיבי: בדרך כלל היועצת המשפטית, תוך כדי שהיא מציגה חוות דעת משפטית, היא אומרת מה דעתה על החוק.
אחמד טיבי: זה נהוג בכל חוק.
זאב אלקין: דעתה כאזרחית או דעתה כיועצת משפטית, האם זה חוק תקין מבחינה משפטית?
אחמד טיבי: כיועצת המשפטית של הוועדה מה דעתך.
אחמד טיבי: כי שמתי לב שבדברים שלך השתמשת בביטוי "זה חוק שמעודד פרישה והתפלגות".
אחמד טיבי: מה דעתך כיועצת משפטית, ומה דעת המחלקה המשפטית על הצעת החוק הזאת?
אחמד טיבי: האם היא ראויה והאם כדאי ללכת הלאה ולהשלים אותה?
ארבל אסטרחן: המחוקק במשך השנים ביטא מגמה ברורה של רצון לצמצם את מספר הסיעות ואת האפשרויות להתפלג בכנסת.
ארבל אסטרחן: מצד שני אנחנו יודעים שבכנסות האחרונות היו התפלגויות לא מעטות של סיעות.
ארבל אסטרחן: זאת אומרת, החוק לא בא למנוע לחלוטין את האפשרות הזאת.
ארבל אסטרחן: החוק בא לאזן בין כמה אינטרסים.
ארבל אסטרחן: מצד אחד רוצים לאפשר את חופש הפעולה של חברי הכנסת, רוצים לאפשר להם לפעמים לפעול בניגוד לעמדת הסיעה שלהם או לעזוב את הסיעה שלהם.
ארבל אסטרחן: מאידך רצו למנוע מצב של מתן טובות הנאה לחברי כנסת על-ידי סיעה אחרת לצורך עזיבת הסיעה.
אופיר פינס-פז: לצורך קניית שלטון.
ארבל אסטרחן: זוכרים שהבחירות נעשות לא אישית כלפי חברי הכנסת, אלא למפלגות.
ארבל אסטרחן: חבר כנסת נבחר בתוך מפלגה.
ארבל אסטרחן: הציבור רצה לתת את הקול למפלגה מסוימת ולא לפעמים למפלגה יריבה שחברי כנסת יכולים לעבור אליה.
ארבל אסטרחן: מצד שני, לא רצו למנוע את זה לגמרי.
ארבל אסטרחן: חברי הכנסת הם אלה שצריכים לקבוע את האיזון.
ארבל אסטרחן: נקבע איזון מסוים בשנת 1991 כשנחקק החוק.
ארבל אסטרחן: בשנת 2004 התווסף תנאי נוסף.
ארבל אסטרחן: חברי הכנסת צריכים לקבוע את האיזון.
ארבל אסטרחן: בגדול אפשר לומר שיש בחוק הזה איזושהי חזרה מהמגמה שהיתה למנוע ולצמצם התפלגויות.
רוברט אילטוב: הוא לא מעודד, הוא מאפשר.
דב חנין: הוא נותן להם כסף.
דב חנין: אם זה לא לעודד, אז מה זה לעודד?
זאב אלקין: אחרי שארבל הציגה את הדברים, אני מבקש מנציגי הממ"מ להציג.
נחמן שי: צריך להגיד שהיא הציגה יפה ובאופן מקצועי.
זאב אלקין: כתמיד.
זאב אלקין: אני מבקש מנציגי הממ"מ להציג את המסמך.
שילה רולף: הממצאים היו מבוססים על מספר די גדול של מקרים, מכיוון שלמזלנו היתה גם שאלה כזו לכל הפרלמנטים האירופים לפני כמה שנים, כך שהיו לנו תשובות די מלאות.
שילה רולף: ברוב המדינות אשר בהן יש בחירות ישירות כמעט שאין בעיה לעזוב סיעה ולהצטרף לסיעה אחרת.
שילה רולף: דרך אגב, זה גם כולל את ארצות-הברית.
שילה רולף: דוגמה ידועה זה ג'ו ליברמן, שעשה דבר כזה.
שילה רולף: יש גם הרבה דוגמאות בבריטניה.
שילה רולף: אבל זה בגלל שזה נחשב המנדט שלו האישי, ואם זה לא ימצא חן בעיני ציבור הבוחרים שלו הוא לא יבחר בו בבחירות הבאות.
שילה רולף: גם מבין המדינות שיש להן בחירות אזוריות, ובחלקן בחירות אזוריות עם אלמנט מסוים של בחירות יחסיות, יש מקרים שאין שום בעיה שחבר פרלמנט יעזוב את הסיעה שלו, יקים סיעת יחיד, אבל אסור לו להצטרף לסיעה קיימת.
שילה רולף: הבאתי את הדוגמאות שמצאתי, שכוללות גם את שבדיה ואת פורטוגל.
שילה רולף: היתה מדינה אחת שמהתחלה אמרתי שהיא הרלוונטית ביותר, וזו הולנד, מכיוון שהיא המדינה היחידה באירופה שיש לה בחירות יחסיות דומות מאוד לשלנו, ומשום כך הרבה מהתוצאות רלוונטיות לגבינו.
שילה רולף: דרך אגב, ניהלתי שתי שיחות טלפון לברר שהעובדות מדויקות.
שילה רולף: בהולנד יש שיטת בחירות יחסיות כמו אצלנו, ושם, שלא כמו אצלנו, אין בכלל בעיה עם סיעת יחיד, אין שום מגבלה על כמה חברים צריכים להיות בסיעה.
שילה רולף: שם אין בעיה לגבי פילוגים, אין בעיה של מספר חברי פרלמנט שהתפלגו מהמפלגות שלהם, יתאחדו ויקימו סיעה חדשה, כמו המקרה של קדימה בכנסת ה-16.
שילה רולף: אבל אסור להם בשום אופן להצטרף לסיעה קיימת.
שילה רולף: ההסבר שקיבלנו מהם, וזה משהו שגם מבוסס על חוק הבחירות שלהם, הוא שסיעה שנבחרה בבחירות לא יכולה לגדול במהלך הקדנציה של אותו פרלמנט.
נסים זאב: זה כמו בן ממזר.
שילה רולף: אלה הממצאים.
שילה רולף: יש גם רשימה מלאה של מדינות רבות, במידה שמישהו ירצה לראות פרטים נוספים.
אופיר פינס-פז: כמו בהרבה דברים אחרים, רק בישראל יש השיטה של ישראל.
אופיר פינס-פז: אין שום מדינה בעולם שיש בה השיטה של ישראל.
שילה רולף: אבל השיטה של ישראל קיימת מאז קום המדינה.
שילה רולף: בכנסת הראשונה כבר היו הפילוגים הראשונים מתוך מפלגת חירות, ואז הם הפכו לסיעות יחיד.
זאב אלקין: אנחנו ניגשים לדיון לגופו של החוק.
זאב אלקין: אתן זכות דיבור לכל אחד מהרשומים כאן.
שלמה מולה: אני מבקש הצעה לסדר.
זאב אלקין: כבר הצעת הצעה לסדר בתחילת הדיון.
שלמה מולה: אני רוצה עוד אחת.
זאב אלקין: אתם יכולים להתייחס לגוף החוק ואתם גם יכולים לנמק הסתייגויות.
זאב אלקין: הוגשו להצעת החוק הזאת הרבה הסתייגויות.
זאב אלקין: אם אנשים רוצים להגיש הסתייגויות נוספות במהלך הדיון, אפשר לעשות את זה בכתב או בעל-פה במהלך הדברים.
זאב אלקין: ארבל תרשום אותן כדי שנוכל להצביע עליהן.
זאב אלקין: חבר הכנסת יואל חסון, בבקשה.
יואל חסון: את דעתנו על החוק הזה אמרנו, ואנחנו לא נגיד יותר.
יואל חסון: סיעת קדימה הגישה סדרה של הסתייגויות בכתב לגבי החוק הזה.
יואל חסון: ההסתייגות הראשונה, במקום "שני" יבוא "ארבעה".
יואל חסון: אני מבקש שבמקום "שני" יבוא "שלושה".
יואל חסון: אני מבקש שבמקום "לפחות" יבוא "לכל היותר".
יואל חסון: אני מבקש להגיש הסתייגויות לשם החוק.
ארבל אסטרחן: שם החוק השתנה.
יואל חסון: במקום שם החוק הקיים יהיה: "(תיקון מס' 28 – חוק חוטובלי)".
יואל חסון: לחילופין : "(תיקון מס' 28 – חוק דנון)".
זאב אלקין: אין תיקון מס' 28.
ארבל אסטרחן: החוק ייקרא: חוק התפלגות סיעה (תיקוני חקיקה).
יואל חסון: אני מציע במקום זה חוק רגב; במקום זה חוק שאמה; במקום זה חוק לוין.
יואל חסון: במקום זה חוק קרא; במקום השם הקיים יהיה "הכשרת הקרקע להתפלגות מורדי הליכוד".
יואל חסון: במקום השם הקיים יהיה "חוק ביזוי הכנסת".
יואל חסון: במקום השם הקיים יהיה "חוק ביביאלקין".
יואל חסון: במקום השם הקיים יהיה "חוק ביבי-מיצובישי"; "חוק מיצוביבי".
נסים זאב: אני מבקש לא לרשום את ההסתייגויות האלה.
נסים זאב: יש גבול לליצנות.
זאב אלקין: חבר הכנסת זאב, לצערי חברי סיעת קדימה מוכיחים כל יום שאין גבול לליצנות.
אופיר פינס-פז: אין לך תחרות.
יואל חסון: אדוני היושב-ראש, היו לי הרבה יומרות בחיי, אבל לא להתחרות בחבר הכנסת נסים זאב.
יואל חסון: במקום "הצעת חוק הכנסת" יבוא "הצעת חוק להבטחת הישרדותה של הממשלה הכושלת בתולדות מדינת ישראל"; במקום "הכנסת" יבוא "לפגיעה בכנסת".
יואל חסון: אחרי המילה "תיקון" יבוא "לרעה".
יואל חסון: במקום "התפלגות סיעה" יבוא "התפצלות סיעה".
יואל חסון: במקום "התפלגות סיעה" יבוא "פרישת סיעה".
יואל חסון: במקום "התפלגות סיעה" יבוא "התפלגות סיעת הליכוד".
יואל חסון: במקום "התפלגות סיעה" יבוא "התפלגות סיעת חוטובלי".
יואל חסון: במקום "התפלגות סיעה" יבוא "התפלגות סיעת דנון".
יואל חסון: במקום "התפלגות סיעה" יבוא "התפלגות סיעת רגב".
יואל חסון: במקום "התפלגות סיעה" יבוא "התפלגות סיעת לוין".
יואל חסון: במקום "התפלגות סיעה" יבוא "התפלגות סיעת קרא".
יואל חסון: הסתייגויות לסעיף 1 לחוק: האמור בסעיף 1 בהצעת החוק יסומן 2 ולפניו יבוא: "1.
יואל חסון: מטרת החוק חוק זה הינו חלק מסדרת חוקים אשר כל תכליתם לנסות ולהבטיח את הישרדותה הפוליטית של הממשלה ה-32 של מדינת ישראל, תוך שינוי חוקי יסוד ורמיסת כבודה ומעמדה של הכנסת".
יואל חסון: בנוסף, בכותרת הסעיף, במקום "תיקון סעיף 59" יבוא "שלב נוסף בריסוק מעמדה של הכנסת".
יואל חסון: לחילופין: בכותרת הסעיף, במקום "תיקון סעיף 59" יבוא "ניסיון להבטיח את הישרדותה הפוליטית של הממשלה הכושלת ביותר בתולדות מדינת ישראל".
יואל חסון: במקום "שליש ממספר חברי הכנסת" יבוא "רבע ממספר חברי הכנסת".
יריב לוין: אתה לא מציע רק 14?
יריב לוין: למה לא 14?
יריב לוין: תאיר את עינינו.
יריב לוין: הלוא 14 כבר הוכח שזה עובד טוב, לא מזמן.
יואל חסון: אני מבקש שבמקום "חברי הכנסת" יבוא "ח"כים".
יואל חסון: במקום "חברי הכנסת" יבוא "חה"כים".
יואל חסון: אני מבקש שיהיו לי גם הסתייגויות דיבור.
יואל חסון: ההסתייגויות האלה הן נוספות לכל ההסתייגויות שקיבלתם מסיעת קדימה וחבריי האחרים.
זאב אלקין: אתה חזרת עליהן.
זאב אלקין: אלה אותן הסתייגויות.
אופיר פינס-פז: אני חושב שהחוק המזעזע הזה מצריך דיון רציני, וזה לא מקום שאנחנו מתחילים להתלוצץ ולהתבדח.
אופיר פינס-פז: זה חוק על הכנסת.
אופיר פינס-פז: ממשלה לא אמורה לחוקק על כנסת, כנסת אמורה לחוקק על כנסת.
אופיר פינס-פז: אני מדבר בוודאי ביחסי הכוח בין הסיעות, התנהלות הכנסת, דרכי עבודתה של הכנסת.
אופיר פינס-פז: לממשלות רציניות בסוגיות האלה לא היתה עמדה.
אופיר פינס-פז: בהצעות חוק פרטיות הממשלה שתקה בכוונה בצורה מכובדת ונתנה לבית הזה להתנהל.
אופיר פינס-פז: פה באה הממשלה מיומה הראשון, בהסכם קואליציוני מחייב, בבריונות פוליטית חסרת אחריות וחסרת גבולות, והיא מנסה לשבש ולשנות את כללי המשחק על המשחק עצמו.
אופיר פינס-פז: לא על הכנסת הבאה, לא על הימים הבאים, אלא משנה את כללי המשחק תוך ניצול ציני של הכוח הפוליטי שלו היא זכתה במערכת הבחירות.
אופיר פינס-פז: זו הידרדרות נוראה של הפוליטיקה הישראלית, זו בריונות, זה ניסיון לעשות חיסול ממוקד לסיעת האופוזיציה הגדולה.
אופיר פינס-פז: אם תביאו לי דוגמה אחת בעולם שממשלה עשתה דבר כזה, תקבלו ממני מה שאתם רוצים.
אופיר פינס-פז: למה כל ההמצאות הבזויות באות מהבית הזה?
אופיר פינס-פז: פעם יצאה שמענו למרחוק, פרסי נובל, המצאות במדע, גאוניות בתרבות.
אופיר פינס-פז: כל הדברים הבזויים בפוליטיקה היום מגיעים מהבית הזה.
אופיר פינס-פז: מתי תפסיקו את הדבר הזה?
אופיר פינס-פז: ואמרו כבר חכמים מאתנו, שכל הדברים האלה בסוף חוזרים כבומרנג.
אופיר פינס-פז: בסוף לא יהיו שבעה בקדימה, אבל יהיו שבעה בליכוד.
אופיר פינס-פז: אתם עלולים לכרות לעצמכם בור.
אופיר פינס-פז: מחר-מחרתיים נשחק את המשחק הפוך, אם ירצה השם ובעזרת השם יהיה גם תהליך מדיני, יבואו בוגי וחוטובלי ויהיו להם שבעה והם יפרשו מכם.
אופיר פינס-פז: אתם עשיתם בשבילם את זה.
אופיר פינס-פז: מה אתם עושים?
אופיר פינס-פז: אתם שוברים את הכלים.
זאב אלקין: חבר הכנסת פינס, אני מבקש הבהרה, חבר כנסת טירון כמוני.
זאב אלקין: מאיזו שנה אתה מכהן בכנסת?
אופיר פינס-פז: מ-1996.
זאב אלקין: אז ב-1999 בממשלת ברק היית.
אופיר פינס-פז: הייתי יושב-ראש הקואליציה.
זאב אלקין: נדמה לי שאז הובלת שינוי של חוק יסוד במספר השנים בממשלה, מעכשיו לעכשיו.
אופיר פינס-פז: הייתי חבר בכנסת שעשתה את זה.
זאב אלקין: והצבעת בעדו, מעכשיו לעכשיו, חוק יסוד?
אופיר פינס-פז: נכון, באמת דבר פסול.
אופיר פינס-פז: אגב, חבל שאתה מסיט נושא הדיון, אבל אתם בכנסת הקודמת הצעתם לחזור ל-18.
אופיר פינס-פז: נבחרתם, למה לא עשיתם 18?
אופיר פינס-פז: זה שבכנסות קודמות גם נעשו טעויות קשות, זה נכון.
אופיר פינס-פז: אבל לא בנושא הזה ולא כלפי סיעה יריבה.
זאב אלקין: שם זה היה רק תיקון חוק מעכשיו לעכשיו של חוק יסוד, שחלק מהאנשים כתוצאה מהתיקון הזה התמנו לשרים.
זאב אלקין: אתה לא, אגב, אתה נשארת יושב-ראש הקואליציה.
זאב אלקין: היו אחרים שהתמנו לשרים כתוצאה מאותו תיקון.
זאב אלקין: אז זה היה כשר, כי כדי להתמנות לשר הכול כשר.
רחל אדטו: זה לא רלוונטי.
נחמן שי: דבר רע אחד לא מכשיר דבר רע אחר.
נחמן שי: נגיד שהיו טעויות בעבר, אז מה?
יריב לוין: תחזירו לנו קודם כל את המימון של 14 המנדטים שלקחתם.
זאב אלקין: חבר הכנסת נחמן שי, אתה מעלה על דעתך שחברת הכנסת דליה איציק, שאז היתה שרה, היתה מצביעה בעד דבר רע?
זאב אלקין: אני לא מעלה על דעתי.
זאב אלקין: אני מאוד מכבד אותה.
נחמן שי: בפרספקטיבה זה מתברר כדבר לא נכון.
אופיר פינס-פז: חבר הכנסת אלקין, אתה צריך להחליט אם אתה יושב-ראש הישיבה.
אופיר פינס-פז: אתה מפריע לי ברשות דיבור.
אופיר פינס-פז: אני רואה בניסיון הזה ניסיון נואל, פסול, מקומם, מסוכן, תקדים שעלול לגרור תקדימים נוספים של עריצות הרוב והיכולת לעשות בו שימושים פסולים.
אופיר פינס-פז: אבל אם אתם עושים את זה כבר, אז לפחות תעשו את זה כמו שצריך.
אופיר פינס-פז: הממ"מ הביא לך דוגמאות מכל העולם.